CELEX: 32007D0472
Language: el
Date: 2007-06-25 00:00:00
Title: 2007/472/ΕΚ: Απόφαση του Συμβουλίου, της 25ης Ιουνίου 2007 , για τροποποίηση της απόφασης της εκτελεστικής επιτροπής η οποία συγκροτήθηκε δυνάμει της σύμβασης Σένγκεν του 1990, σχετικά με την τροποποίηση του δημοσιονομικού κανονισμού για τις δαπάνες εγκατάστασης και λειτουργίας της δομής τεχνικής υποστήριξης του Συστήματος Πληροφοριών Σένγκεν (C.SIS)

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/50
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 25ης Ιουνίου 2007
   για τροποποίηση της απόφασης της εκτελεστικής επιτροπής η οποία συγκροτήθηκε δυνάμει της σύμβασης Σένγκεν του 1990, σχετικά με την τροποποίηση του δημοσιονομικού κανονισμού για τις δαπάνες εγκατάστασης και λειτουργίας της δομής τεχνικής υποστήριξης του Συστήματος Πληροφοριών Σένγκεν (C.SIS)
   (2007/472/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη το άρθρο 119 της σύμβασης για την εφαρμογή της συμφωνίας του Σένγκεν, της 14ης Ιουνίου 1985, μεταξύ των κυβερνήσεων των κρατών της Οικονομικής Ένωσης Μπενελούξ, της Ομοσπονδιακής Δημοκρατίας της Γερμανίας και της Γαλλικής Δημοκρατίας, για τη σταδιακή κατάργηση των ελέγχων στα κοινά σύνορα (σύμβαση Σένγκεν του 1990),
   Εκτιμώντας τα ακόλουθα:
   
               (1)
            
            
               Το άρθρο 119 της σύμβασης Σένγκεν του 1990 ορίζει ότι οι δαπάνες που προκύπτουν από την εγκατάσταση και λειτουργία του C.SIS, οι οποίες μνημονεύονται στο άρθρο 92 παράγραφος 3, επιβαρύνουν από κοινού τα συμβαλλόμενα μέρη.
            
         
               (2)
            
            
               Οι χρηματοδοτικές υποχρεώσεις που προκύπτουν από την εγκατάσταση και τη λειτουργία του C.SIS διέπονται από ειδικό δημοσιονομικό κανονισμό, ο οποίος θεσπίσθηκε με την απόφαση της εκτελεστικής επιτροπής του Σένγκεν, της 15ης Δεκεμβρίου 1997, για την τροποποίηση του δημοσιονομικού κανονισμού του C.SIS (στο εξής «δημοσιονομικός κανονισμός C.SIS»).
            
         
               (3)
            
            
               Ο δημοσιονομικός κανονισμός C.SIS ισχύει για τη Δανία, τη Φινλανδία και τη Σουηδία καθώς και για την Ισλανδία και τη Νορβηγία δυνάμει της απόφασης 2000/777/ΕΚ (1).
            
         
               (4)
            
            
               Τα νέα κράτη μέλη, πλην της Κύπρου, θα ενταχθούν στην πρώτη γενεά του Συστήματος Πληροφοριών Σένγκεν (SIS 1+) σε ημερομηνία που θα ορισθεί από το Συμβούλιο σύμφωνα με το άρθρο 3 παράγραφος 2 της πράξης προσχώρησης του 2003, στο πλαίσιο του σχεδίου SISone4ALL.
            
         
               (5)
            
            
               Από την ημερομηνία αυτή και εφεξής, τα εν λόγω κράτη μέλη θα πρέπει να συμμετέχουν στον δημοσιονομικό κανονισμό C.SIS.
            
         
               (6)
            
            
               Είναι εύλογο τα εν λόγω κράτη μέλη να συνεισφέρουν στις παλαιές οφειλές του C.SIS. Επειδή, ωστόσο, προσχώρησαν στην Ευρωπαϊκή Ένωση μόνον το 2004, κρίνεται σκόπιμο να συνεισφέρουν στις παλαιές οφειλές που σχετίζονται με την εγκατάσταση του C.SIS από 1ης Ιανουαρίου 2005. Είναι επίσης σκόπιμο να συνεισφέρουν στις παλαιές οφειλές λειτουργίας από 1ης Ιανουαρίου 2007.
            
         
               (7)
            
            
               Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν, υπό την έννοια της συμφωνίας που συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν (2), που υπάγεται στον τομέα που αναφέρεται στο άρθρο 1 σημείο Ζ της απόφασης 1999/437/ΕΚ, της 17ης Μαΐου 1999, (3) σχετικά με ορισμένες λεπτομέρειες εφαρμογής της εν λόγω συμφωνίας.
            
         
               (8)
            
            
               Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που υπογράφηκε μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου Σένγκεν, οι οποίες εμπίπτουν στον τομέα του άρθρου 1 στοιχείο Ζ), της απόφασης 1999/437/ΕΚ σε συνδυασμό με το άρθρο 4 παράγραφος 1 των αποφάσεων 2004/849/ΕΚ (4) και 2004/860/ΕΚ (5).
            
         
               (9)
            
            
               Το Ηνωμένο Βασίλειο συμμετέχει στην παρούσα απόφαση σύμφωνα με το άρθρο 5 του πρωτοκόλλου για την ενσωμάτωση του κεκτημένου του Schengen στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και στη συνθήκη ΕΚ για την ίδρυση της Ευρωπαϊκής Κοινότητας, καθώς και σύμφωνα με το άρθρο 8 παράγραφος 2 της απόφασης 2000/365/ΕΚ (6).
            
         
               (10)
            
            
               Η Ιρλανδία συμμετέχει στην παρούσα απόφαση σύμφωνα με το άρθρο 5 του πρωτοκόλλου για την ενσωμάτωση του κεκτημένου του Schengen στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, καθώς και σύμφωνα με το άρθρο 6 παράγραφος 2 της απόφασης 2002/192/ΕΚ (7).
            
         
               (11)
            
            
               Όσον αφορά την Κυπριακή Δημοκρατία, η παρούσα απόφαση συνιστά διάταξη που θεμελιώνεται στο κεκτημένο του Σένγκεν ή άλλως αναφέρεται σε αυτό κατά την έννοια του άρθρου 3 παράγραφος 2 της πράξης προσχώρησης του 2003.
            
         
               (12)
            
            
               Η παρούσα απόφαση συνιστά διάταξη που θεμελιώνεται στο κεκτημένο του Σένγκεν ή άλλως αναφέρεται σε αυτό, κατά την έννοια του άρθρου 4 παράγραφος 2 της πράξης προσχώρησης του 2005,
            
         ΑΠΟΦΑΣΙΖΕΙ:
   Άρθρο 1
   Στον τίτλο I σημείο 3 του δημοσιονομικού κανονισμού C.SIS, προστίθεται το ακόλουθο εδάφιο:
   
               «—
            
            
               Στην περίπτωση των κρατών που έγιναν μέλη της Ευρωπαϊκής Ένωσης το 2004, αυτό το ποσό πρέπει να υπολογισθεί βάσει των δαπανών που απαιτήθηκαν για την εγκατάσταση του C.SIS από την 1η Ιανουαρίου 2005. Αυτά συνεισφέρουν επίσης στα λειτουργικά έξοδα του C.SIS από την 1η Ιανουαρίου 2007.»
            
         Άρθρο 2
   Η παρούσα απόφαση παράγει αποτελέσματα από την ημέρα δημοσίευσής της στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 25 Ιουνίου 2007.
      
         
            Για το Συμβούλιο
         
         
            H Πρόεδρος
         
         A. SCHAVAN
         
      
   
   
      (1)  Απόφαση 2000/777/ΕΚ του Συμβουλίου, της 1ης Δεκεμβρίου 2000, για την εφαρμογή του κεκτημένου του Σένγκεν στη Δανία, τη Φινλανδία και τη Σουηδία, και στην Ισλανδία και Νορβηγία (ΕΕ L 309 της 9.12.2000, σ. 24).
   
      (2)  ΕΕ L 176 της 10.7.1999, σ. 36.
   
      (3)  ΕΕ L 176 της 10.7.1999, σ. 31.
   
      (4)  Απόφαση 2004/849/ΕΚ του Συμβουλίου, της 25ης Οκτωβρίου 2004, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή ορισμένων διατάξεων της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 368 της 15.12.2004, σ. 26).
   
      (5)  Απόφαση 2004/860/ΕΚ του Συμβουλίου, της 25ης Οκτωβρίου 2004, για την υπογραφή, εξ ονόματος της Ευρωπαϊκής Κοινότητας, και την προσωρινή εφαρμογή ορισμένων διατάξεων της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 370 της 17.12.2004, σ. 78).
   
      (6)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
   
      (7)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).